Avis: Braithwaite er vendt tilbage i absolut topform | Nyheder
Anders Lang Jensen - 29.05.20
Danske Martin Braithwaite nåede blot få kampe som Barca-spiller inden ligaerne rundt om i Europa blev lukket ned grundet Corona-virus. Danskeren har dog brugt pausen klogt og imponerer klubben med sin fysiske tilstand.
Selvom spillerne i moderne topfodbold er yderst professionelle, har det krævet stor selvdisciplin for hver enkelt spiller at holde formen ved lige under hjemsendelsen. Martin Braithwaite har dog ikke bare holdt formen ved lige under nedlukningen – danskeren er kommet tilbage i god fysisk topform. Det skriver avisen El Mundo Deportivo.
Martin Braithwaite har lige fra første dag i det catalanske imponeret klubben med sin iver efter at træne hårdt og blive bedre. Offensivspilleren fortsætter, ifølge avisen, med at vise positive takter omkring sin selvdisciplin og træningsindstilling.
Og selvom Luis Suárez er vendt tilbage fra sin skade, forventes Martin Braithwaite at få en vigtig rolle i ligaens resterende kampe som joker fra bænken. I Corona-pausen er det blevet foreslået, at klubberne må bruge 5 indskiftninger i kampene, og det vil utvivlsomt kaste meget spilletid til danskeren af sig.